作者：无名氏
词牌/韵律：鼓笛慢・水龙吟

paragraphs: 淡烟池馆，霜飚乍紧，又是年华暮。
黄花老尽，丹枫舞困，江梅初吐。
点缀南枝，暗传春信，玉苞微露。
凭危阑空断，谁家素脸，遥山远、空凝伫。
昨夜一枝开处。
正前村、雪深幽曙。
看来只恐，瑶台云散，玉京人去。
庾岭寒馀，汉宫妆晓，飞堆行雨。
仗谁人惜取，孤芳雅致，作春光主。